作者:白居易
標題:見蕭侍禦憶舊山草堂詩，因以繼和
內容:琢玉以為架，綴珠以為籠。玉架絆野鶴，珠籠鎖冥鴻。鴻思雲外天，鶴憶松上風。珠玉信為美，鳥不戀其中。臺中蕭侍禦，心與鴻鶴同。晚起慵冠豸，閑行厭避驄。昨見憶山詩，詩思浩無窮。歸夢杳何處，舊居茫水東。秋閑杉桂林，春老芝朮叢。自雲別山後，離抱常忡忡。衣繡非不榮，持憲非不雄。所樂不在此，悵望草堂空。